b'\n_START_ARTICLE_\nDani hrvatskog filma\n_START_PARAGRAPH_\nDani hrvatskog filma jedna su od najzna\xc4\x8dajnijih filmskih manifestacija u Hrvatskoj koja uklju\xc4\x8duje predstavljanje aktualne doma\xc4\x87e produkcije svih formi, s posebnim naglaskom na kratki i srednji metar. Festival je osnovan 1992. godine, a organizator do 2015. bio je Studentski centar Sveu\xc4\x8dili\xc5\xa1ta u Zagrebu. Organizator festivala u 2015. i 2016. godini produkcijska je ku\xc4\x87a Spiritus movens iz Zagreba._NEWLINE_Festivalski tim \xc4\x8dine: Zdenka Gold (direktorica), \xc5\xbdeljko Luketi\xc4\x87 (umjetni\xc4\x8dki direktor i glavni selektor), Dunja Bovan (izvr\xc5\xa1na producentica), Petra Hofbauer (odnosi s javno\xc5\xa1\xc4\x87u), Lea Mileta (koordinatorica filmskog programa). Festivalom upravlja Vije\xc4\x87e Dana hrvatskog filma sastavljeno od predstavnika strukovnih filmskih udruga: Akademije dramskih umjetnosti, Hrvatskog dru\xc5\xa1tva filmskih kriti\xc4\x8dara, Hrvatskog dr\xc5\xbeavnog arhiva \xe2\x80\x93 Hrvatske kinoteke, Hrvatskog dru\xc5\xa1tva filmskih djelatnika, Studentskog centra Sveu\xc4\x8dili\xc5\xa1ta u Zagrebu, Hrvatskog filmskog saveza, Hrvatske radiotelevizije, Dru\xc5\xa1tva hrvatskih filmskih redatelja, Hrvatske udruge producenata te Hrvatske udruge filmskih snimatelja._NEWLINE_Ve\xc4\x87 vi\xc5\xa1e od dva desetlje\xc4\x87a ovaj festival funkcionira kao jedna od rijetkih platformi koja \xc5\xa1iroj javnosti donosi pregled najkvalitetnijeg iz doma\xc4\x87e kratkometra\xc5\xbene i srednjemetra\xc5\xbene filmske produkcije u teku\xc4\x87oj godini. Upravo zbog toga, Dane hrvatskog filma odlikuje izrazito sna\xc5\xbean edukativni karakter jer nudi uvid u zna\xc4\x8dajan dio hrvatske kinematografije._NEWLINE_Program Dana hrvatskog filma sastoji se od glavnog natjecateljskog programa, popratnog filmskog i edukativnog dijela te ostalih doga\xc4\x91anja. Natjecateljski program ima sljede\xc4\x87e kategorije: igrani film, dokumentarni film, animirani film, eksperimentalni film, te namjenski film (uklju\xc4\x8duje i glazbeni spot)._NEWLINE_Festival je natjecateljskog karaktera, a nagrade dodjeljuju Ocjenjiva\xc4\x8dki sud festivala, Hrvatsko dru\xc5\xa1tvo filmskih kriti\xc4\x8dara, Vije\xc4\x87e za etiku i ljudska prava te publika. Od 2016. godine nagradu Zlatna uljanica nakon jednogodi\xc5\xa1nje pauze opet dodjeljuje Glas koncila.'